Jelgavā, 2024. gada 25. jūlijā (prot. Nr.8, 3p.)

**JELGAVAS VALSTSPILSĒTAS PAŠVALDĪBAS 2024. GADA 25. JŪLIJA**

**SAISTOŠIE NOTEIKUMI NR.24-29**

**“PAR LĪDZFINANSĒJUMU PROFESIONĀLĀS IEVIRZES IZGLĪTĪBAS IEGUVEI JELGAVAS VALSTSPILSĒTAS PAŠVALDĪBAS PROFESIONĀLĀS IEVIRZES UN INTEREŠU IZGLĪTĪBAS IESTĀDĒS”**

*Izdoti saskaņā ar Izglītības likuma 12. panta 2.1daļu,*

1. **Vispārīgie jautājumi**

1. Saistošie noteikumi nosaka kārtību, kādā tiek noteikts, piemēroti atvieglojumi un samaksāts līdzfinansējums par profesionālās ievirzes izglītības ieguvi (turpmāk – līdzfinansējums) Jelgavas valstspilsētas pašvaldības (turpmāk – pašvaldība) dibinātajās profesionālās ievirzes un interešu izglītības iestādē (turpmāk – Izglītības iestāde).

2. Līdzfinansējumu noteikumos noteiktā kārtībā maksā Izglītības iestāžu audzēkņu (turpmāk – izglītojamais) vecāki vai likumiskie pārstāvji (turpmāk – vecāki), kuru bērni apgūst profesionālās ievirzes izglītības programmas (turpmāk – izglītības programma) šādās Izglītības iestādēs:

2.1. Jelgavas Mākslas skola;

2.2. Jelgavas Specializētā peldēšanas skola;

2.3. Jelgavas Bērnu un jaunatnes sporta skola;

2.4. Jelgavas Ledus sporta skola.

3. Līdzfinansējums par izglītības programmu apguvi noteikumu 2.1. apakšpunktā norādītajā Izglītības iestādē tiek ieskaitīts pašvaldības iestādes “Jelgavas izglītības pārvalde” pamatbudžetā un izdots budžeta apropriācijas kārtībā.

4. Līdzfinansējums par izglītības programmu apguvi noteikumu 2.2. – 2.4. apakšpunktos norādītajās Izglītības iestādēs tiek ieskaitīts pašvaldības iestādes “Sporta servisa centrs” pamatbudžetā un izdots budžeta apropriācijas kārtībā.

1. **Līdzfinansējuma apmērs un atvieglojumu saņemšanas kārtība**

5. Līdzfinansējuma maksas apmērs noteikts saistošo noteikumu pielikumā “Līdzfinansējuma maksa par profesionālās ievirzes izglītības ieguvi Jelgavas valstspilsētas pašvaldības profesionālās ievirzes un interešu izglītības iestādēs”.

4. Ja izglītojamajam deklarētā dzīvesvieta līdzfinansējuma samaksas laikā ir ārpus pašvaldības administratīvās teritorijas:

4.1. saistošo noteikumu pielikuma 1. punktā noteiktajam līdzfinansējuma apmēram par vienu profesionālās ievirzes izglītības programmu tiek piemērots koeficients 2,0;

4.2. saistošo noteikumu pielikuma 2. – 4. punktā noteiktajam līdzfinansējuma apmēram par vienu profesionālās ievirzes izglītības programmu tiek piemērots koeficients 1,5.

5. No līdzfinansējuma maksas 100 % apmērā attiecīgajā mācību gadā vai uz statusa piešķiršanas laiku ir atbrīvoti pašvaldības administratīvajā teritorijā deklarēti:

5.1. izglītojamie ar invaliditāti;

5.2. izglītojamie no ģimenes, kurai piešķirts trūcīgas vai maznodrošinātas ģimenes statuss;

5.3. nepilngadīgs Ukrainas civiliedzīvotājs, kura ģimenei piešķirts trūcīgas vai maznodrošinātas ģimenes statuss;

5.4. izglītojamie, kuri saistošo noteikumu 2.2. – 2.4. punktos norādītajās Izglītības iestādēs apgūst profesionālās ievirzes izglītības programmu MT-7 (mācību treniņu septītā apmācības gada grupa), SMP-1 (sporta meistarības pilnveidošanas pirmā apmācības gada grupa), SMP-2 (sporta meistarības pilnveidošanas otrā apmācības gada grupa), SMP-3 (sporta meistarības pilnveidošanas trešā apmācības gada grupa) un ASM (augstākās sporta meistarības grupa) grupās un kuri iepriekšējā kalendārajā gadā:

5.4.1. individuālajos sporta veidos Latvijas čempionātos, Latvijas olimpiādēs ir ieguvuši no 1. līdz 6. vietai vai ir izpildījuši sporta meistarkandidāta normatīvu;

5.4.2. komandu sporta veidos, sākot no U-15 vecuma grupas, Latvijas čempionātos, Latvijas olimpiādēs ir ieguvuši no 1. līdz 6. vietai.

6. No līdzfinansējuma maksas 50 % apmērā attiecīgajā mācību gadā ir atbrīvoti pašvaldības administratīvajā teritorijā deklarēti izglītojamie no daudzbērnu ģimenes (ģimene, kurā ir trīs un vairāk bērni) un nepilngadīgi Ukrainas civiliedzīvotāji, kuru uzturēšanās vieta atrodas pašvaldības administratīvajā teritorijā.

7. Lai saņemtu līdzfinansējuma maksa atvieglojumu, izglītojamā vecāki iesniedz Izglītības iestādei iesniegumu un norāda pamatojumu.

8. Izglītojamais tiek atbrīvots no līdzfinansējuma maksas, ja, pamatojoties uz vecāku iesniegumu vai ārsta izziņu, attaisnojošu iemeslu dēļ nav apmeklējis nodarbības 1 mēnesi pēc kārtas vai vairāk.

9. Līdzfinansējuma maksas atvieglojums stājas spēkā ar mēnesi, kurā vecāks iesniedzis Izglītības iestādei iesniegumu un apliecinošus dokumentus, uz kuru pamata var saņemt atvieglojumu.

10. Izglītojamā vecākiem ir pienākums informēt Izglītības iestādi, ja ir mainījušies apstākļi, kas bija par pamatu līdzfinansējuma atvieglojumu saņemšanai. Nepaziņošanas gadījumā vai ja sniegta nepatiesa informācija atvieglojuma saņemšanai, izdevumi, kas radušies Izglītības iestādei, var tikt piedzīti normatīvajos aktos noteiktajā kārtībā.

11. Izglītības iestādei ir tiesības pārbaudīt datus, kas nepieciešami noteikumu izpildes nodrošināšanai, izmantojot Izglītības iestādes un pašvaldības rīcībā esošo informāciju, pašvaldības un valsts reģistros pieejamo informāciju.

1. **Līdzfinansējuma samaksas noteikumi**

12. Līdzfinansējumu vecāki maksā bezskaidras naudas norēķinu veidā, pamatojoties uz Izglītības iestādes elektroniski izrakstītu rēķinu.

13. Līdzfinansējumu vecāki maksā mācību gada laikā par katru mēnesi, atbilstoši izglītības programmas ilgumam.

14. Ja nodarbības izglītojamajam nav notikušas Izglītības iestādes organizatoriska, saimnieciska, tehnoloģiska vai citu iemeslu dēļ (pedagoga prombūtne, ārkārtēja vai avārijas situācija u.tml.), par attiecīgo periodu līdzfinansējuma maksa netiek aprēķināta un iekasēta.

15. Ja vecāki kavē līdzfinansējuma samaksu vairāk nekā 2 (divus) mēnešus, Izglītības iestādes direktors rakstiski brīdina par parāda samaksas termiņu vai iespēju slēgt vienošanos par parāda samaksu pa daļām. Ja mēneša laikā no brīdinājuma nosūtīšanas dienas parāds netiek samaksāts vai netiek noslēgta vienošanās par parāda samaksu, Izglītības iestādes direktors var lemt par izglītojamā atskaitīšanu no Izglītības iestādes un veikt parāda piedziņu normatīvajos aktos noteiktajā kārtībā.

1. **Noslēguma jautājumi**

16. Saistošo noteikumu ievērošanu un līdzfinansējuma samaksas uzraudzību organizē un nodrošina Izglītības iestādes direktors.

17. Saistošie noteikumi stājas spēkā 2024. gada 1. septembrī.

18. Ar šo saistošo noteikumu spēkā stāšanās dienu spēku zaudē Jelgavas pilsētas pašvaldības 2013. gada 31. janvāra saistošie noteikumi Nr.13-3 “Dalības maksa par izglītības ieguvi Jelgavas valstspilsētas pašvaldības profesionālās ievirzes izglītības iestādēs” Latvijas Vēstnesis 2013, 32 nr.) .

Domes priekšsēdētājs A. Rāviņš

Pielikums

Jelgavas valstspilsētas pašvaldības 2024. gada 25. jūlija

saistošajiem noteikumiem Nr.24-29

**Līdzfinansējuma maksa par profesionālās ievirzes izglītības ieguvi Jelgavas valstspilsētas pašvaldības profesionālās ievirzes un interešu izglītības iestādēs**

|  |  |  |  |
| --- | --- | --- | --- |
| **Nr. p.k.** | **Izglītības iestāde** | **Mērvienība** | **Līdzfinansējuma maksa mēnesī, *euro*** |
| 1. | Jelgavas Mākslas skola | viena profesionālās ievirzes izglītības programma | 20,00 |
| 2 | Jelgavas Specializētā peldēšanas skola | viena profesionālās ievirzes izglītības programma | 30,00 |
| 3. | Jelgavas Bērnu un jaunatnes sporta skola | viena profesionālās ievirzes izglītības programma | 20,00 |
| 4. | Jelgavas Ledus sporta skola | viena profesionālās ievirzes izglītības programma | 50,00 |

Domes priekšsēdētājs A. Rāviņš